b"\n_START_ARTICLE_\nCilindrinis stalas\n_START_PARAGRAPH_\nCilindrinis stalas (angl. cylinder desk), Kaunico biuras (angl. bureau Kaunitz) \xe2\x80\x93 ra\xc5\xa1omasis stalas, savo konstrukcija primenantis Mazarinio biur\xc4\x85. Tai stalas su ma\xc5\xbeomis lentyn\xc4\x97l\xc4\x97mis ant stalo pavir\xc5\xa1iaus tolimojoje stalo pus\xc4\x97je ir ketvir\xc4\x8dio skritulio formos borteliais. Nenaudojamo stalo vir\xc5\xa1us u\xc5\xbedengiamas sukiojamu ketvir\xc4\x8dio cilindro pavidalo gaubtu, judan\xc4\x8diu ant a\xc5\xa1ies. Gaubtas gali b\xc5\xabti rakinamas._NEWLINE_Kaip ir daug v\xc4\x97liau i\xc5\xa1rastas ritininis stalas (angl. rolltop desk) cilindrinio stalo darbinis pavir\xc5\xa1ius ir visi ant jo esantys daiktai baigus darb\xc4\x85 gali b\xc5\xabti palikti darbin\xc4\x97se vietose, nes pasuktas gaubtas u\xc5\xbedengia vis\xc4\x85 pavir\xc5\xa1i\xc5\xb3._NEWLINE_Cilindrinis stalas dar vadinamas Kaunico biuru, nes, manoma, Pranc\xc5\xabzijoje \xc5\xa1iuos stalus XVIII a. pirmoje pus\xc4\x97je i\xc5\xa1populiarino Wenzel Anton von Kaunitz, tuometinis Habsburg\xc5\xb3 ambasadorius prie Pranc\xc5\xabzijos karaliaus dvaro. Pranc\xc5\xabzijos dvaras entuziastingai \xc4\x97m\xc4\x97 naudotis tokio tipo stalais._NEWLINE_Cilindrinio stalo gamyboje sud\xc4\x97tingiausia dalis yra i\xc5\xa1 vientiso medienos gabalo pagamintas gaubtas (ketvir\xc4\x8dio cilindro formos), kuris einant laikui neturi i\xc5\xa1sikraipyti. D\xc4\x97l brangumo \xc5\xa1iuos stalus naudojo tik turtingi \xc5\xbemon\xc4\x97s. Buvo ir keli \xc5\xa1i\xc5\xb3 stal\xc5\xb3 variantai, kurie vietoj vientisos medienos cilindrinio gaubto naudojo gaubt\xc4\x85, surinkt\xc4\x85 i\xc5\xa1 lenteli\xc5\xb3 (kas b\xc5\xabdinga ritininiams stalams)._NEWLINE_\xc5\xbdymiausias cilindrinis stalas, o galb\xc5\xabt ir pats \xc5\xbeymiausias istorijoje stalas, yra Bureau du Roi ('karaliaus stalas'), XVIII a. pagamintas Pranc\xc5\xabzijos karaliui."